## Pravila i tehnički uvjeti za ophodnju javnih cesta

### NN 111/1999 (27.10.1999.), Pravila i tehnički uvjeti za ophodnju javnih cesta

# HRVATSKA UPRAVA ZA CESTE

Na temelju članka 23. stavak 1. Pravilnika o održavanju
i zaštiti javnih cesta ( »Narodne novine« br. 25/98)
i članka 13. Statuta Hrvatske uprave za ceste, Upravno
vijeće Hrvatske uprave za ceste na 4. sjednici održanoj
dana 5. listopada 1999. godine, donijelo je

## PRAVILA I TEHNIČKE UVJETE ZA OPHODNJU JAVNIH CESTA

I. OPĆE ODREDBE

Članak 1.

(1) Ovim se Pravilima i tehničkim uvjetima za ophodnju
javnih cesta, propisuju uvjeti za uspostavu ophodnje na javnoj
cesti, potrebno osoblje i oprema za obavljanje ophodnje na javnoj
cesti, provedba mjera za zaštitu javne ceste i prometa pri
ophodnji, te radovi i aktivnosti koji se obavljaju tijekom ophodnje
javne ceste.

(2) Ova Pravila primjenjuju se na državnim cestama kojima
upravlja Hrvatska uprava za ceste, županijskim i lokalnim
cestama kojima upravljaju županijske uprave za ceste, te
na cestama pod koncesijom kojima upravlja korisnik koncesije (u
daljnjem tekstu: nadležna uprava za ceste).

Članak 2.

Ophodnja javnih cesta obavlja se radi:

- nadziranja prohodnosti i uporabnosti javnih cesta za siguran
promet,

- osiguranja iznenadno nastalog izvora opasnosti na javnoj cesti
koji se nije mogao predvidjeti,

- provedbe mjera za zaštitu javnih cesta i prometa na njima,

- otklanjanja posljedica izvanrednih događaja na javnim cestama,

- osiguranja redovnih i izvanrednih dojava o stanju i prohodnosti
javnih cesta,

- obavljanja radova redovnog održavanja manjeg obima na javnim
cestama.

II. UVJETI ZA USPOSTAVU OPHODNJE

Članak 3.

Ophodnja javnih cesta obvezno se uspostavlja na autocestama,
na javnim cestama s prosječnim godišnjim dnevnim prometom
većim od 4.000 vozila, te na javnim cestama koje prema posebnoj
odluci odredi nadležna uprava za ceste.

Članak 4.

(1) U pravilu, ophodnja javnih cesta, uspostavlja se po cestovnim
pravcima.

(2) Cestovni pravac, na kojem je uspostavljena ophodnja, dijeli
se na ophodarske dionice određene duljine.

(3) Ophodarsku dionicu mogu činiti i dijelovi više
cestovnih pravaca koji se međusobno križaju. Ukupna duljina
takve ophodarske dionice ne smije prelaziti propisanu duljinu
iz članka 10. ovih Pravila.

(4) Radi osiguranja tehničko - tehnološkog jedinstva
sustava javnih cesta, dvije ili više ophodarskih dionica
zaokružuju se u tehnološke cjeline.

*1. Mjesto stalnog dežurstva i stalne pripravnosti*

Članak 5.

Ako je ophodnja uspostavljena na dvije ili više ophodarskih
dionica, tada je potrebno uspostaviti mjesto stalnog dežurstva
te mjesto stalne pripravnosti.

Članak 6.

Mjesto stalnog dežurstva iz članka 5. ovih Pravila
je mjesto u kojem se zaprimaju i prosljeđuju pozivi s ophodarskih
dionica, svakodnevno, od 0.00 do 24.00 sata.

Članak 7.

(1) Mjesto stalne pripravnosti iz članka 5. ovih Pravila,
je mjesto u kojem je organizirana primjereno opremljena specijalizirana
grupa za provedbu najnužnijih mjera za zaštitu ceste
i prometa, te za izvedbu radova čije bi neizvođenje
izazvalo oštećenje javne ceste ili ugrozilo sigurno
odvijanje prometa.

(2) Mjesto stalne pripravnosti, mora biti tako organizirano da
od zaprimljenog poziva za intervenciju do početka intervencije
ne prođe više od jednog sata.

Članak 8.

(1) Mjesto stalnog dežurstva i mjesto stalne pripravnosti
mogu biti objedinjeni na istom mjestu.

(2) Jedno mjesto stalne pripravnosti, može zadovoljiti potrebe
više ophodarskih dionica koje su u nadležnosti više
uprava za ceste ako su ispunjeni uvjeti iz članka 7. stavka
2. ovih Pravila.

(3) Osoblje u mjestu stalnog dežurstva i mjestu stalne pripravnosti
mora biti osposobljeno i opremljeno za obavljanje poslova iz ovih
Pravila.

Članak 9.

(1) Broj mjesta stalnog dežurstva i mjesta stalne pripravnosti,
njihovu opremljenost, te način tehnološke povezanosti
s ophodarskim dionicama, određuje nadležna uprava za
ceste godišnjim planom ophodnje.

(2) Broj i sastav osoblja u mjestima stalnog dežurstva i
mjestima stalne pripravnosti, određuje nadležna uprava
za ceste godišnjim planom ophodnje.

(3) Godišnji planovi ophodnje donose se sukladno ovim Pravilima,
te propisanim postupkom i u rokovima izradbe godišnjeg plana
održavanja javnih cesta.

*2. Duljina ophodarske dionice*

Članak 10.

(1) Duljina ophodarske dionice, ovisno o vrsti javne ceste, te
intezitetu i strukturi prometa na njoj, u pravilu iznosi:

- na autocestama do 50,00 km,

- na javnim cestama s PGDP < 10.000 od 50,00 do 60,00 km,

- na javnim cestama s PGDP £ 8.000
10.000 vozila od 60,00 do 70,00 km,

- na javnim cestama s PGDP £ 6.000
8.000 vozila od 70,00 do 80,00 km,

- na javnim cestama s PGDP £ 4.000
6.000 vozila od 80,00 do 90,00 km.

(1) Stvarnu duljinu svake ophodarske dionice utvrđuje nadležna
uprava za ceste sukladno stavku 1. ovoga članka, godišnijm
planom ophodnje.

*3. Učestalost ophodnje*

Članak 11.

(1) Učestalost ophodnje ophodarske dionice, ovisna je o
vrsti javne ceste, intezitetu i strukturi prometa na njoj, odnosno
strukturi i intenzitetu prometa na pojedinom njenom dijelu, a
obavlja se u pravilu na slijedeći način:

- ophodnja autocesta obavlja se svakodnevno od 0,00 do 24,00 sata,

- ophodnja javnih cesta s prosječnim godišnjim dnevnim
prometom (PGDP) većim od 10.000 vozila obavlja se svakodnevno
od 0,00 do 24,00 sata,

- ophodnja javnih cesta s prosječnim godišnjim dnevnim
prometom (PGDP) od 8.000 do 10.000 vozila obavlja se radnim danom
od ponedjeljka do petka od 14,00 do 6,00 sati te subotom, nedjeljom
i blagdanom od 0,00 do 24,00 sata,

- ophodnja javnih cesta s prosječnim godišnjim dnevnim
prometom (PGDP) od 6.000 vozila do 8.000 vozila, obavlja se radnim
danom od ponedjeljka do petka od 14,00 do 22,00 sata te subotom,
nedjeljom i blagdanom od 6,00 do 22,00 sati,

- ophodnja javnih cesta s prosječnim godišnjim dnevnim
prometom (PGDP) od 4.000 vozila do 6.000 vozila, obavlja se radnim
danom od ponedjeljka do petka od 14,00 do 22,00 sati te subotom,
nedjeljom i blagdanom od 6,00 do 18,00 sati.

Članak 12.

(1) Ophodnja javnih cesta na kojima u ljetnom razdoblju (srpanj
i kolovoz) dolazi do znatnog povećanja prometa, obavlja
se pod uvjetima iz članka 11. ovih Pravila uzimajući,
kao mjerodavnu vrijednost, prosječni ljetni dnevni promet
(PLDP) ostvaren protekle godine.

(2) Ophodnja javnih cesta na kojima povremeno, u tzv. "izvanljetnom"
razdoblju, dolazi do bitnog povećanja prosječnog
godišnjeg dnevnog prometa (PGDP), obavlja se pod uvjetima
iz članka 11. ovih Pravila, uzimajući, kao mjerodavnu
vrijednost, prosječni dnevni promet (PDP) ostvaren u tom
razdoblju protekle godine.

Članak 13.

Nadležna uprava za ceste može uspostaviti ophodnju
u određenom razdoblju i na javnim cestama koje ne ispunjavaju
uvjete iz članka 3. ovih Pravila, ako:

- nastupe takve okolnosti na javnoj cesti koje ugrožavaju
sigurnost odvijanja prometa,

- nastupe okolnosti zbog kojih bi mogle nastati štete na
javnoj cesti,

- javna cesta prolazi područjem s izrazito nepovoljnim
vremenskim uvjetima,

- nastupe druge opravdane okolnosti.

Članak 14.

(1) Ophodnja se smatra obavljenom, ako je ophodarska dionica iz
članka 10. ovih Pravila, prijeđena u oba smjera najmanje
jednom u osam sati, odnosno jednom u dvanaest sati kada se ophodnja
obavlja subotom, nedjeljom i blagdanom od 6,00 do 18,00 sati,
sukladno članku 11. stavak 2. ovih Pravila.

(2) Iznimno, ophodnja se smatra obavljenom, ako je ophodarska
dionica prijeđena u oba smjera najmanje jednom u dvanaest
sati, ako tako utvrdi nadležna uprava za ceste godišnjim
planom ophodnje.

III. OSOBLJE I OPREMA

*1. Ophodar*

Članak 15.

(1) Ophodnju ophodarske dionice može obavljati samo kvalificirana
i stručno osposobljena osoba (u daljnjem tekstu: ophodar)
i koja ima vozačku dozvolu za upravljanje motornim vozilom
čija najveća dopuštena masa nije veća
od 3.500 kg.

(2) Provjeru stručne osposobljenosti ophodara iz stavka
1. ovoga članka, provode nadležne uprave za ceste,
prema ispitnom programu kojeg donosi Hrvatska uprava za ceste.

Članak 16.

(1) Ispitni program iz članka 15. ovih Pravila, sastoji
se iz teoretskog i praktičnog dijela.

(2) Teoretski dio ispitnog programa obuhvaća poznavanje:

- osnovnih propisa koji uređuju odnose u građenju i uređenju
prostora,

- održavanja i zaštite javnih cesta,

- zaštitu okoliša,

- sigurnost prometa,

- osnove meteorologije,

- zaštitu od požara,

- te pružanje prve pomoći i spašavanje unesrećenih
osoba.

(3) Praktični dio ispitnog programa obuhvaća provjeru
znanja:

- postavljanje privremene regulacije prometa radi osiguranja iznenadno
nastalog izvora opasnosti na javnoj cesti, sukladno glavi IV.
točka 6. ovih Pravila,

- izvođenje određene radne operacije redovnog održavanja,

- uporaba telekomunikacijskog sustava,

- vođenje ophodarskog dnevnika,

- detektiranje događaja,

- korištenje fotoaparata ili drugih uređaja za snimanje,

- primjena šifriranog sustava dojava,

- gašenje početnog požara,

- te pružanje prve pomoći unesrećenim osobama.

*2. Ophodarska iskaznica*

Članak 17.

(1) Osobe koje su uspješno završile provjeru znanja
iz članka 16. ovih Pravila dobivaju od nadležne uprave
za ceste ophodarsku iskaznicu (u daljnjem tekstu: iskaznica).

(2) Evidenciju o izdanim iskaznicama vodi nadležna uprava
za ceste.

Članak 18.

(1) Iskaznica je izrađena kao plastična (plastificirana)
kartica pravokutnog oblika, svijetložute boje, dimenzija
86 x 55 mm. Izgled iskaznice prikazan je u prilogu br. 1, list
1-2, koji čini sastavni dio ovih Pravila.

(2) Iskaznica sadrži puni naziv nadležne uprave za ceste,
sliku ophodara dimenzije 30 x 35 mm, ime i prezime ophodara, JMBG,
evidencijski broj, datum izdavanja, opis dobijenih ovlasti, te
ime, prezime i potpis ovlaštene osobe nadležne uprave
za ceste.

(3) Iskaznica se smije koristiti samo u okviru nadležnosti
propisanih ovim Pravilima. Svaka zlouporaba iskaznice povlači
stegovnu i kaznenu odgovornost. Iskaznicu je zabranjeno davati
drugim osobama na korištenje.

(4) Ophodar koji izgubi iskaznicu ili na drugi način ostane
bez nje, dužan je o tome izvijestiti nadležnu upravu
za ceste.

(5) Iskaznica vrijedi od dana njenog izdavanja do prestanka ovlaštenja
za obavljanje poslova ophodara. Vraćena iskaznica se poništava
i pohranjuje u nadležnoj upravi za ceste.

*3. Ophodarsko vozilo*

Članak 19.

Ophodnja ophodarske dionice obavlja se posebno obilježenim
i opremljenim vozilom (u daljnjem tekstu: ophodarsko vozilo).

Članak 20.

(1) Ophodarsko vozilo mora biti obilježeno s dva žuta
(narančasta) rotirajuća svjetla i natpisom "Ophodnja
ceste" sa slovima crne boje na ploči žute (narančaste)
boje. Nacrt ploče s konstrukcijom slova za natpis prikazan
je u prilogu 2., list 2. i 3., koji čini sastavni dio ovih
Pravila.

(2) Na stražnjoj strani ophodarskog vozila mora se osigurati
mjesto za postavljanje prometnog znaka br. 120 "radovi na
cesti" veličina 90 x 90 x 90 cm
i prometnog znaka br. 265 (266) "obavezno obilaženje
s desne (lijeve) strane", veličine Ø 60 cm.

(3) Osnovna boja ophodarskog vozila je narančasta. Prednja
i stražnja strana vozila dodatno je obilježena reflektirajućim
oznakama, kako je to prikazano u prilogu br. 2 list 1., koji čini
sastavni dio ovih Pravila.

*4. Obvezna oprema ophodarskog vozila*

Članak 21.

Ophodarsko vozilo mora biti opremljeno:

- radioaparatom,

- radijskim uređajem ili mobilnim telefonom,

- fotoaparatom s ugrađenom opcijom prikaza na slici datuma
i sata slikanja,

- odgovarajućim kompletom osnovnog alata i materijala, te

- kompletom prometnih znakova i prometne opreme za osiguravanje
privremeno opasnih mjesta.

Članak 22.

Pod odgovarajućim kompletom osnovnog alata i materijala
iz članka 21. podstavak 4. ovih Pravila, smatra se:

- lopata, kramp, kopačica, grablje, sjekira, ručni
nabijač za asfalt, ručna (motorna) kosa, ručna
(motorna) pila za drvo, metla sirkova, metla žičana,

- čekić bravarski 1,5 kg, malj 5 kg (macola), ručna
pila za metal, kliješta kombinirana, kliješta armiračka,
kliješta stolarska, komplet odvijača, komplet viljuškastih
i okastih ključeva, mjerna vrpca, baterijska svjetiljka,

- apsorpcijsko sredstvo velike moći upijanja (ekološki
čisto), 50 kg soli za posipanje cesta (samo u zimskom razdoblju),
odgovarajući vijci i obujmice za popravak prometnog znaka,
čavli (1 kg), paljena žica (kolut), kanta za vodu
(10 l) kanistar plastični za vodu (10 l), kanistar za gorivo
(10 l), sredstvo za osobnu dezinfekciju, sredstvo za dezinfekciju
alata i vozila, plastične rukavice za jednokratnu uporabu,
vreće za smeće,

- vatrogasni aparat S-6, a u područjima s velikim indeksom
opasnosti od izbijanja požara i vatrogasna naprtnjača
V-25 te vatrogasna metlanica.

*5. Osobna oprema ophodara*

Članak 23.

(1) Kada se ophodar nalazi izvan ophodarskog vozila, bilo da dijelom
obilazi ophodarsku dionicu pješice ili obavlja radove redovnog
održavanja manjeg obima, mora nositi uočljivu odjeću
koja je vidljiva na većoj udaljenosti, a po noći,
dodatno označena posebnim reflektirajućim materijalom
ili reflektirajućim tijelima.

(2) Ophodar mora imati i zaštitno odijelo, zaštitnu
obuću, kišnu kabanicu, zaštitnu kacigu, čizme
za vodu i zaštitne rukavice.

IV. PROVEDBA MJERA ZA ZAŠTITU JAVNIH CESTA I PROMETA
PRI OPHODNJI

*1. Nadzor aktivnosti na javnoj cesti i njenom zaštitnom
pojasu*

Članak 24.

Ophodnja ophodarske dionice u neposrednoj je funkciji i provedbe
mjera za zaštitu javnih cesta i prometa.

Članak 25.

(1) Stalnim nadzorom aktivnosti na javnoj cesti ili uz javnu cestu
i njenom zaštitnom pojasu tijekom ophodnje, sprječava
se mogući štetni utjecaj okoline na cestu i prometa
na njoj, kao i mogući štetni utjecaj ceste i prometa
na okolinu.

(2) Prema ovim Pravilima kao osobito štetne aktivnosti smatraju
se:

- povremeno ili trajno zauzimanje javne ceste ili njenog dijela
koje nije u svezi s rekonstrukcijom, obnavljanjem ili redovnim
održavanjem,

- dovođenje na javnu cestu vode, otpadne ili druge tekućine,

- deponiranje snijega i leda koji može kliznuti na javnu
cestu ( s krova, okolnog zemljišta i sl.),

- sprječavanje otjecanja vode s javne ceste,

- puštanje na cestu domaćih životinja, njihovo
napajanje u cestovnom jarku te ispaša u području cestovnog
zemljišta,

- vožnja, zaustavljanje ili parkiranje vozila na bankinama,
pješačkim stazama i biciklističkim stazama
i ostalim površinama koje nisu namijenjene za promet vozila,

- postavljanje ograda, sadnja živica, drveća, žbunja
ili drugih nasada na javnoj cesti,

- deponiranje materijala ili predmeta, ako se time smanjuje ili
onemogućava preglednost javne ceste, ugrožava sigurnost
prometa, ili se time oštećuje javna cesta,

- oranje u razdaljini 4 m od granice cestovnog zemljišta
u smjeru suprotno od javne ceste ili u širini 1 m od granice
cestovnog zemljišta usporedno s javnom cestom,

- okretanje traktora, te ostalih poljoprivrednih strojeva i alatki
na javnoj cesti,

- postavljanje ili uporaba svjetla ili svjetlosnih naprava, koje
mogu ometati ili ugrožavati sigurnost prometa na javnoj cesti,

- obavljanje, bez odgovarajućeg osiguranja, na zemljištu
ili stablima uz javnu cestu bilo kakvih radova koji bi mogli prouzročiti
štetu na javnoj cesti, ometati ili ugroziti promet na njoj,

- vučenje grana, stabala, trupaca ili sličnih predmeta
ili dijelova tereta po javnoj cesti,

- spuštanje po pokosu nasipa ili usjeka javne ceste kamenja,
drveća, te drugih predmeta i materijala,

- uključivanje ili isključivanje vozila na javnu
cestu na mjestu gdje nije izgrađen odgovarajući prilaz
odnosno priključak na javnu cestu,

- nedozvoljena ili nekontrolirana aktivnost vlasnika odnosno korisnika
zemljišta uz javnu cestu kojom bi se mogla narušiti
stabilnost javne ceste i ugroziti sigurnost prometa kao što
je izrada potpornih zidova, postavljanje vodova iznad, ispod ili
uzduž javne ceste, nasipavanje ili potkopavanje nasipa, kopanje
jaraka ili rupa u neposrednoj blizini javne ceste i drugo,

- paljenje vatre i korova uz javnu cestu naročito u područjima
s velikim indeksom opasnosti od izbijanja požara.

Članak 26.

(1) Radi zaštite cesta i prometa na njima, ophodar će
evidentirati i ostale aktivnosti i pojave nastale nakon zadnje
ophodnje ophodarske dionice ili koje uoči tijekom ophodnje,
a koje mogu neposredno ugroziti javnu cestu ili sigurno odvijanje
prometa.

(2) Kao ostale štetne aktivnosti, prema ovim Pravilima, smatraju
se osobito:

- iznenadna prekomjerna uporaba javne ceste s teretnim prometom,

- zaustavljanje autobusa na opasnim ili neuređenim autobusnim
postajama na ili izvan kolnika javne ceste,

- svi zahvati u zaštitnom pojasu javne ceste za koje ne postoji
odgovarajuća suglasnost,

- postavljanje podzemnih i nadzemnih instalacija u cestovnom i
zaštitnom pojasu javne ceste za koje ne postoji odgovarajuća
suglasnost,

- izgradnja priključaka odnosno prilaza na javnu cestu,
bez odgovarajuće suglasnosti,

- izvođenje radova na javnoj cesti (prekopavanje, potkopavanje
i dr.) bez ogovarajućeg osiguranja ili na neodgovarajući
ili nekvalitetan način,

- postavljanje prometnih znakova, reklama i obavijesti na javnoj
cesti, bez odgovarajuće suglasnosti nadležne uprave
za ceste,

- izgradnja ili postavljanje objekata, kioska, štandova i
sl. za obavljanje pratećih djelatnosti te obavljanje pratećih
djelatnosti na javnim cestama bez odgovarajuće suglasnosti,

- obavljanje radova u kamenolomima, šljunčarama, glinokopima,
ugljenokopima i sl. uz javnu cestu, koji imaju utjecaja na stanje
i/ili sigurnost javne ceste,

- obavljanje radova izvan zaštitnog pojasa koje ima utjecaj
na stabilnost cestovnog trupa ili sigurnost prometa,

- zahvati u trokutu preglednosti koji bi mogli imati utjecaja
na sigurnost prometa,

- napuštanje i neobilježavanje vozila na javnoj cesti,

- nepropisno obavljanje izvanrednog prijevoza ili obavljanje izvanrednog
prijevoza za koje ophodar posumnja da se obavlja bez odgovarajuće
dozvole,

- uporaba teretnih automobila i prijevoz tereta po javnoj cesti
s ograničenim osovinskim opterećenjem s evidentno
većim osovinskim opterećenjem od dopuštenog,

- obavljanje sportskih priredbi bez odgovarajućeg osiguranja,

- zatvaranje javne ceste za koje ophodar ne zna ili sumnja da
je izvedeno bez odgovarajuće suglasnosti.

Članak 27.

(1) Ophodar je dužan neposredno upozoriti korisnike javnih
cesta odnosno korisnike zemljišta i objekata uz javnu cestu
ako obavljaju štetne aktivnosti iz članka 25. i 26.
ovih Pravila.

(2) Ako korisnici javnih cesta, vlasnici odnosno korisnici zemljišta
i objekata uz javnu cestu obavljaju osobito štetne i opasne
aktivnosti po sudionike u prometu, ophodar može neposredno
izvijestiti nadležnu policijsku postaju i inspekciju za cestovni
promet i ceste.

*2. Otklanjanje posljedica izvanrednih događaja*

Članak 28.

(1) Ako na ophodarskoj dionici nastane izvanredni događaj
koji ugrožava sigurnost prometa, s posljedicama koje ophodar
nije u mogućnosti sam otkloniti, ophodar o događaju
izvješćuje mjesto stalnog dežurstva.

(2) Pod posljedicama iz stavka 1. ovoga članka smatraju
se osobito:

- oštećena i napuštena vozila te druge stvari
na kolniku javne ceste,

- manji odroni, stijene, oborena stabla i drugi materijal ili
stvari na kolniku javne ceste,

- veća onečišćenja kolnika zbog nanešenog
blata, razlivenog ulja, kemikalija i opasnih tvari,

- oštećenja kolničke konstrukcije zbog odrona,
sloma ili dr.,

- oštećenje objekta,

- oštećenja prometne opreme npr. zaštitnih čeličnih
i žičanih ograda i dr.

(3) Mjesto izvanrednog događaja osigurava se sukladno odredbama
glave IV. točka 6. ovih Pravila, do otklanjanja posljedica
izvanrednog događaja.

*3. Obavješćivanje javnosti o stanju i prohodnosti*

Članak 29.

(1) Radi obavješćivanja javnosti, tijekom ophodnje
ophodarske dionice, ophodar nadzire njeno stanje i prohodnost,
izvanredne događaje, te meteorološke uvjete značajne
za odvijanje prometa na ophodarskoj dionici.

(2) Uočena stanja i događaje ophodar dojavljuje stalnom
mjestu dežurstva tijekom ophodnje ili po završenoj ophodnji
ophodarske dionice.

Članak 30.

(1) Učestalost redovnih dojava o stanju i prohodnosti ophodarske
dionice ovisna je o utvrđenom trajanju ophodnje sukladno članku
11. ovih Pravila i godišnjem dobu.

(2) Izvanredne dojave ophodar dojavljuje stalnom mjestu dežurstva
odmah po njihovom saznanju.

Članak 31.

(1) Dojave o stanju i prohodnosti ophodarske dionice dijele se
na:

- dojave redovnog stanja koje podrazumijeva uobičajeni
intenzitet prometa, uobičajenu razinu služnosti, te
meteorološke uvjete koji nemaju utjecaja na sigurno odvijanje
prometa,

- dojave o uspostavljenom ograničenju brzine koje podrazumijeva
ograničenje brzine kretanja vozila za najmanje 50 % od
dopuštene brzine na ophodarskoj dionici u normalnim uvjetima
odvijanja prometa, zbog obavljana radova redovnog ili izvanrednog
održavanja na duljim potezima,

- dojave o stupanju na snagu zabrane prometa za vozila koja nemaju
propisanu zimsku opremu i za priključna vozila, zbog nastanka
zimskih uvjeta,

- dojave o stupanju na snagu zabrane prometa za vozila čija
ukupna masa prelazi određenu masu,

- dojave o stupanju na snagu zabrane prometa za vozila koja premašuju
određeno osovinsko opterećenje,

- dojave o stupanju na snagu zabrane prometa za pojedinu/e vrstu/e
vozila uvjetovanu stanjem kolnika ili cestovnog trupa, izvanrednim
događajem ili meteorološkim uvjetima značajnim
za odvijanje prometa,

- dojave o stupanju na snagu zabrane prometa za sva vozila,

- dojave o obveznoj uporabi lanaca za snijeg na pogonskim kotačima
autobusa, teretnih automobila, specijalnih i radnih vozila, tegljača
i traktora, te za osobne i kombinirane automobile koji su opremljeni
gumama s ljetnim profilom, zbog toga što je kolnik ophodarske
dionice pokriven snijegom najmanje pet centimetara.

(2) Dojave izvanrednih događaja na ophodarskoj dionici dijele
se na:

- dojave o mogućem nastanku elementarne nepogode,

- dojave o većim prometnim nezgodama zbog kojih se odvijanje
prometa mora u potpunosti prekinuti na vrijeme dulje od 2 sata,

- dojave o većim iznenadnim oštećenjima cestovnog
trupa ili objekata zbog kojih je nužno primijeniti odgovarajuća
ograničenja prometa,

- dojave o prolasku izvanrednog prijevoza ophodarskom dionicom
zbog kojega se moraju primijeniti određena ograničenja
prometa.

(3) Dojave meteoroloških uvjeta značajnih za odvijanje
prometa na ophodarskoj dionici dijele se na:

- dojave o smanjenoj vidljivosti zbog nepovoljnih atmosferskih
ili drugih prilika (magla, snijeg, kiša, prašina, dim
i sl.) zbog kojih vozač ne može jasno uočiti
druge sudionike u prometu ili prometni znak na udaljenosti od
najmanje 200 m na cesti izvan naselja odnosno na udaljenosti od
100 m u naselju,

- dojave o olujnom vjetru zbog kojeg se kretanje pojedinih vrsta
vozila mora ograničiti, ili se promet mora u potpunosti
prekinuti,

- dojave o nastanku zimskih uvjeta koje podrazumijevaju stanja
kada je kolnik pokriven slojem snijega najmanje 5 cm visine ili
kada je na kolniku poledica, pa treba uvesti zabranu prometa za
vozila na motorni pogon koja nemaju propisanu zimsku opremu i
za priključna vozila.

*4. Učestalost redovnih dojava*

Članak 32.

Za autoceste i javne ceste na kojima se ophodnja obavlja svakodnevno
od 0,00 do 24,00 sata, redovne obavijesti o stanju i prohodnosti
ophodarske dionice dojavljuju se u mjesto stalnog dežurstva:

- u zimskom razdoblju, tri puta dnevno, od 5,00 do 6,00 sati,
od 13,00 do 14, 00 sati te od 17,00 do 18,00 sati,

- u ostalom dijelu godine, jednom dnevno, od 17,00 do 18,00 sati
.

Članak 33.

Za javne ceste na kojima se ophodnja ophodarske dionice obavlja
radnim danom od ponedjeljka do petka od 14,00 do 6,00 sati, te
subotom, nedjeljom i blagdanom od 0,00 do 24,00 sata, redovne
obavijesti o stanju i prohodnosti ophodarske dionice dojavljuju
se u mjesto stalnog dežurstva:

- u zimskom razdoblju, dva puta dnevno od ponedjeljka do petka
od 5,00 do 6,00 sati, te od 17,00 do 18,00 sati, te tri puta dnevno
subotom i nedjeljom i blagdanom od 5,00 do 6,00 sati, od 13,00
do 14, 00 sati te od 17,00 do 18,00 sati,

- u ostalom dijelu godine, jednom dnevno, od 17,00 do 18,00 sati
.

Članak 34.

Za javne ceste na kojima se ophodnja ophodarske dionice obavlja
radnim danom od ponedjeljka do petka od 14,00 do 22,00 sata te
subotom, nedjeljom i blagdanom od 6,00 do 22,00 sata, redovne
obavijesti o stanju i prohodnosti ophodarske dionice dojavljuju
se u mjesto stalnog dežurstva:

- u zimskom razdoblju, jednom dnevno, od ponedjeljka do petka
od 17,00 do 18,00 sati, te dva puta dnevno subotom i nedjeljom
i blagdanom od 13,00 do 14,00 sati te od 17,00 do 18,00 sati,

- u ostalom dijelu godine, jednom dnevno, od 17,00 do 18,00 sati.

Članak 35.

Za javne ceste na kojima se ophodnja ophodarske dionice obavlja
radnim danom od ponedjeljka do petka od 14,00 do 22,00 sata te
subotom, nedjeljom i blagdanom od 6,00 do 18,00 sati, redovne
obavijesti o stanju i prohodnosti ophodarske dionice dojavljuju
se u mjesto stalnog dežurstva samo u zimskom razdoblju, jednom
dnevno od ponedjeljka do petka od 17,00 do 18,00 sati, te subotom,
nedjeljom i blagdanom, od 13,00 do 14, 00 sati te od 17,00 do
18,00 sati.

Članak 36.

Pod zimskim razdobljem, sukladno Pravilniku o održavanju
i zaštiti javnih cesta, smatra se razdoblje od 01. studenog
tekuće do 15. travnja naredne godine.

*5. Način dojave i objedinjavanje podataka*

Članak 37.

(1) Dojave iz članka 32. do članka 36. ovih Pravila,
primaju se u mjestima stalnog dežurstva šifriranim sustavom
dojave.

(2) Obrazac šifriranog sustava dojave prikazan je u prilogu
br. 4, list 1, koji čini sastavni dio ovih Pravila.

(3) Primljene dojave objedinjuju se po cestovnim pravcima u tzv.
"Zbirnu obavijest o stanju i prohodnosti javnih cesta"
prilagođenu za obavještavanje javnosti.

(4) Obrazac iz stavka 3. ovoga članka prikazan je u prilogu
br. 4 list br. 2, koji čini sastavni dio ovih Pravila.

Članak 38.

(1) Nadležne uprave za ceste vode evidenciju i objedinjavaju
podatke o primljenim dojavama iz članka 37. ovih Pravila.

(2) Prikupljeni podaci osobito se koriste za:

- planiranje radova redovnog i izvanrednog održavanja,

- zaštitu javnih cesta i prometa,

- projektiranje javnih cesta,

- razmjenu podataka o stanju i prohodnosti europskih cestovnih
pravaca (E-ceste),

- postupke za nadoknadu štete korisniku javne ceste, ako
je šteta prouzročena stanjem javne ceste,

- ostale potrebe gospodarenja javnim cestama.

Članak 39.

(1) Nakon ophodnje ophodarske dionice, ophodar unosi uočena
stanja i događaje u ophodarski dnevnik.

(2) Ophodarski dnevnik je knjiga za svaku pojedinu ophodarsku
dionicu sastavljena od pojedinačnih numeriranih listova.

(3) List ophodarskog dnevnika sadrži naziv nadležne
uprave za ceste, broj ceste, opis ceste, nazive krajnjih točaka
ophodarske dionice, ukupnu duljinu ophodarske dionice, ime i prezime
ophodara, registarske oznake ophodarskog vozila, datum, sat početka
i završetka ophodnje, opis utvrđenog stanja i prohodnosti
ophodarske dionice, opis uočenih aktivnosti na ophodarskoj
dionici, popis obavljenih radova redovnog održavanja, ime
i prezime osobe i sat predaje obavijesti dežurnoj osobi u
mjestu stalnog dežurstva, te rubriku za upis ostalih zapažanja
s prijedlogom mjera.

(4) Ako ophodar tijekom ophodnje naiđe na prometnu nezgodu,
u ophodarski dnevnik unosi i podatke, ako su mu dostupni, o sudionicima
prometne nezgode, vremenu prometne nezgode, uzroku, te možebitnim
štetama i posljedicama prouzročenim na javnoj cesti.

(5) Obrazac ophodarskog dnevnika prikazan je u prilogu br. 3,
koji čini sastavni dio ovih Pravila.

*6. Označavanje privremenih opasnosti na javnoj
cesti*

Članak 40.

Ako se pri ophodnji ophodarske dionice, utvrdi opasno mjesto,
nastalo kao posljedica događaja koji se nije mogao predvidjeti
i čiju posljedicu nije moguće odmah otkloniti, mjesto
se mora označiti privremeno, postavljanjem prometnih znakova
za uspostavu sigurnog odvijanja prometa.

Članak 41.

Način osiguranja ovisan je o vrsti javne ceste, izvoru
i vremenu trajanja privremene opasnosti.

Članak 42.

(1) Privremene opasnosti na autocestama, označavaju se:

- ako se nalaze na desnom prometnom traku i traju najmanje jedan
dan, prema regulaciji "A",

- ako se nalaze na lijevom prometnom traku i traju najmanje jedan
dan, prema regulaciji "B",

- ako se nalaze na kolničkom traku i traju najmanje jedan
dan, prema regulaciji "C",

- ako se nalaze na lijevom ili desnom prometnom traku i traju
neprekidno do 16 sati, prema regulaciji "D",

- ako se nalaze djelomično na desnom prometnom traku i
traku za prisilno zaustavljanje i kratkog su trajanja (do dva
sata), prema regulaciji "E - 1",

- ako se nalaze na traku za prisilno zaustavljanje i kratkog su
trajanja (do dva sata), prema regulaciji "E - 2".

- ako se nalaze na lijevom prometnom traku i kratkog su trajanja
(do dva sata), prema regulaciji "E - 3".

(2) Sheme regulacija iz stavka 1. ovoga članka, prikazane
su u prilozima od br. 5 do br. 9 i čine sastavni dio ovih
Pravila.

Članak 43.

(1) Privremene opasnosti na javnim cestama namijenjenim isključivo
za promet motornih vozila na kojima je ograničena brzina
kretanja vozila do 100 km na sat, označavaju se:

- ako se može osigurati prolazna širina jednaka ili
veća od 5,50 m, prema regulaciji "F",

- ako je prolazna širina manja od 5,50 m, prema regulaciji
"G",

- ako je prolazna širina do 2,75 m prema regulaciji "H",

- ako su kratkog trajanja (do dva sata) i po danu, prema regulaciji
"I".

(2) Sheme regulacija iz stavka 1. ovoga članka, prikazane
su u prilozima od br. 10 do br. 13 i čine sastavni dio
ovih Pravila.

Članak 44.

(1) Privremene opasnosti na javnim cestama na kojima je ograničena
brzina kretanja vozila do 80 km na sat, označavaju se:

- ako se može osigurati prolazna širina jednaka ili
veća od 5,50 m, prema regulaciji "J",

- ako je prolazna širina manja od 5,50 m, prema regulaciji
"K",

- ako je prolazna širina do 2,75 m, prema regulaciji "L",

- ako su kratkog trajanja (do dva sata) i po danu, prema regulaciji
"M".

(2) Sheme regulacija iz stavka 1. ovoga članka, prikazane
su u prilozima od br. 14 do br. 17 i čine sastavni dio
ovih Pravila.

Članak 45.

(1) Ophodar provodi osiguranje privremeno opasnog mjesta, odmah
po dolasku na opasno mjesto s odgovarajućim prometnim znakovima,
koji se nalaze u ophodarskom vozilu i koji čine dio obvezne
opreme ophodarskog vozila iz članka 21. ovih Pravila.

(2) Kada je potrebno zatvoriti za sav promet jedan od kolničkih
trakova na autocesti, osiguranje privremeno opasnog mjesta izvodi
stalno pripravna grupa, odmah nakon primljene dojave. Komplet
prometnih znakova za takvu regulaciju, mora biti smješten
u mjestu stalne pripravnosti.

Članak 46.

(1) Sva prometna signalizacija i prometna oprema, koja se upotrebljava
u osiguranju privremeno opasnih mjesta na ophodarskoj dionici,
mora biti izrađena i postavljena, sukladno propisima o prometnim
znakovima na cestama.

(2) Posebne oznake za usmjeravanje prometa s dopunskom pločom,
koje nisu sukladne propisima o prometnim znakovima na cestama,
prikazane su u prilogu br.18., list 1. - 7., koji čini
sastavni dio ovih Pravila.

(3) Svi prometni znakovi iz stavka 1. i 2. ovoga članka,
moraju biti izrađeni s reflektirajućom folijom.

(4) Ako se isti prometni znakovi postavljaju na lijevoj i desnoj
strani kolnika moraju biti jednakih dimenzija.

(5) Uz prometne znakove postavljaju se i treptajuća svjetla
narančaste boje. Treptajuća svjetla mogu biti postavljena
kao samostalna ili kao komplet treptajućih svjetla.

Članak 47.

Ako tijekom postavljanja privremenih prometnih znakova, odnosno
pri obavljanju radova na otklanjanju posljedica izvanrednog događaja
na javnoj cesti, sudjeluje drugo vozilo a ne ophodarsko vozilo,
tada to vozilo mora biti obilježeno na način kao i
ophodarsko vozilo, ali bez natpisa «Ophodnja cesta».

V. RADOVI I AKTIVNOSTI KOJI SE OBAVLJAJU TIJEKOM OPHODNJE

Članak 48.

(1) Pri ophodnji ophodarske dionice ophodar obavlja i radove redovnog
održavanja manjeg obima.

(2) Pod radovima iz stavka 1. ovoga članka, smatraju se:

- ispravljanje srušenog ili nakošenog prometnog znaka,

- čišćenje prometnog znaka od blata ili nanesenog
snijega,

- košenje trave i uklanjane raslinja oko prometnog znaka
kojem je zbog toga smanjena uočljivost,

- uklanjanje rasutih materijala, predmeta i sl., s manjih površina
kolnika i ostalih prometnih površina,

- manja čišćenje kolnika od uljnih mrlja, blata,
lišća, komada stakla, otkinutog granja, pregaženih
životinja i sl.,

- zatvaranje manjih otvora na zaštitnoj žičanoj
ogradi,

- popravak manjih lokalnih oštećenja kolnika (udarnih
rupa i pojedinačnih pukotina),

- manja čišćenja (odčepljenja) sustava
za odvodnju (slivnika i vodolovnih grla) uklanjanjem manjih prepreka
koje sprječavaju nesmetano otjecanje vode iz cestovnih
jaraka, kanalica i sl.,

- manja čišćenja prijelaznih naprava na objektima,

- presijecanje bankina koje spriječavaju površinsku
odvodnju kolnika,

- manji lokalni popravak bankina,

- uklanjane manjih prepreka iz trokuta preglednosti (granja i
raslinja),

- pojedinačno čišćenje prometnih znakova
i prometne opreme,

- čišćenje cestovnog pojasa od otpadaka,

- uklanjanje granja u dohvatu iz slobodnog profila ceste,

- uklanjanja nestabilnog manjeg kamenja, ledenih siga i sl.

- prevencija protiv stvaranja poledice na manjim površinama
kolnika (kod lokalnog vlaženja kolnika, na manjim objektima,
manjim usponima, zavojima i sl.) ručnim posipanjem soli.

Članak 49.

(1) Pri ophodnji ophodarske dionice ophodar obavlja i druge aktivnosti
koje su u funkciji podizanja razine prometne usluge, kao što
je:

- pružanje nužne pomoći korisnicima javnih cesta
u nevolji, zbog kvara vozila i sl.,

- neposredno davanje obavijesti korisnicima javne ceste o stanju
i prohodnosti ophodarske dionice i drugih obavijesti,

- organiziranje uklanjanja vozila u kvaru ili oštećenih
vozila.

(2) U ophođenju s korisnicima javnih cesta te korisnicima
zemljišta uz javnu cestu, ophodar se mora ophoditi uljudno.

Članak 50.

(1) Kod izvanrednih događaja nastalih na javnoj cesti, ophodar
je dužan u okviru svojih mogućnosti, obaviti i druge
radove i aktivnosti potrebne za zaštitu javne ceste i prometa,
a koje nisu obuhvaćene ovim Pravilima.

(2) U slučajevima iz stavka 1. ovoga članka, ophodar
je dužan provesti i neposredni nalog ovlaštene osobe
nadležne uprave za ceste ili ovlaštene osobe nadležne
inspekcije za ceste ili ovlaštene osobe policije.

Članak 51.

Opis obavljenih radova i aktivnost iz članka 48., 49.,
i 50. ovih Pravila, ophodar unosi u ophodarski dnevnik po obavljenoj
ophodnji.

VI. PRIJELAZNE I ZAKLJUČNE ODREDBE

Članak 52.

Ispitni program za provjeru stručne osposobljenosti ophodara
iz članka 15. ovih Pravila, donijet će Hrvatska uprava
za ceste u roku od 60 dana od dana stupanja na snagu ovih Pravila.

Članak 53.

Hrvatska uprava za ceste, utvrdit će način vođenja
evidencije o primljenim dojavama iz članka 38. ovih Pravila,
te način upravljanja podacima, u roku od 60 dana od dana
stupanja na snagu ovih Pravila.

Članak 54.

Danom stupanja na snagu ovih Pravila prestaje važiti »Uputstvo
o obnašanju ophodarske službe na javnim cestama u Republici
Hrvatskoj«, koje je donio Upravni odbor poduzeća »Hrvatske
ceste«, na sjednici održanoj 14. 6. 1991. godine.

Članak 55.

Ova Pravila stupaju na snagu osmog dana od dana objave u »Narodnim
novinama«.

Urbroj: 345-10-12011/99.
Zagreb, 5. listopada 1999.

Predsjednik
Upravnog vijeća
**Stjepan Bunić,** v. r.

PRILOG 1

***Ophodarska iskaznica - izgled i sadržaj***

![](dodatni/371383.gif)

![](dodatni/371384.gif)

PRILOG 2

***Ophodarsko vozilo - način obilježavanja***

![](dodatni/371385.gif)

![](dodatni/371386.gif)

PRILOG 3

***Ophodarski dnevnik - obrazac***

![](dodatni/371387.gif)

***Obavještavanje javnosti o stanju i prohodnosti javnih cesta***

![](dodatni/371388.gif)

***Obavještavanje javnosti o stanju i prohodnosti javnih cesta***

![](dodatni/371389.gif)

PRILOG 5

***Shema postavljanja privremenih prometnih znakova za osiguranje opasnih mjesta na autocesti***

![](dodatni/371390.gif)

PRILOG 6

![](dodatni/371391.gif)

PRILOG 7

![](dodatni/371392.gif)

![](dodatni/371393.gif)

PRILOG 8

![](dodatni/371394.gif)

PRILOG 9

![](dodatni/371395.gif)

![](dodatni/371396.gif)

![](dodatni/371397.gif)

PRILOG 10

![](dodatni/371398.gif)

PRILOG 11

![](dodatni/371399.gif)

PRILOG 12

![](dodatni/371400.gif)

PRILOG 13

![](dodatni/371401.gif)

PRILOG 14

![](dodatni/371402.gif)

PRILOG 15

![](dodatni/371403.gif)

PRILOG 16

![](dodatni/371404.gif)

PRILOG 17

![](dodatni/371405.gif)

![](dodatni/371406.gif)

![](dodatni/371407.gif)

Ostalo, NN 111/1999-1819
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)